saṃvatsará eṣò 'gniḥ sá r̥tavyā̀bhiḥ sáṃhitaḥ saṃvatsaramevaitadr̥túbhiḥ sáṃtanoti sáṃdadhāti kálpetāṃ dyā́vāpr̥thivī́ kalpantāmā́pa óṣadhaya ítīdámevaìtatsárvamr̥túbhiḥ kalpayati kálpantāmagnáyaḥ pŕ̥thaṅnáma jyaíṣṭhyāya sávratā ítyagnáyo haite pŕ̥thagyádetā íṣṭakāste yáthānáyorr̥tvorjyaíṣṭhyāya kálperannevámetádāha yé agnáyaḥ sámanaso 'ntarā dyā́vāpr̥thivī́ ime íti yáthaiva yájustáthā bándhuḥ śaiśirā́vr̥tū́ abhikálpamānā índramiva devā́ abhisáṃviśantvíti yathéndraṃ devā́ abhisáṃviṣṭā evámimā́vr̥tū jyaíṣṭhyāyābhisáṃviśantvítyetaddve íṣṭake bhavato dvau hi mā́sāvr̥túḥ sakŕ̥tsādayatyékaṃ tádr̥túṃ karoti